
asupra propunerii legislative privind susţinerea sporului demografic natural prin protejarea mamelor care au născut şi au păstrat în îngrijire trei sau mai mulţi copii

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind susţinerea sporului demografic natural prin protejarea mamelor care au născut şi au păstrat în îngrijire trei sau mai mulţi copii, trimisă cu adresa nr.181 din 29 mai 2003.


La întocmirea prezentului raport, Comisia a avut în vedere avizul primit de la Consiliul Legislativ, punctul de vedere al Guvernului şi avizele de la următoarele comisii:

1. Comisia pentru buget, finanţe şi bănci;

2. Comisia juridică, de disciplină şi imunităţi;

3. Comisia pentru administraţie publică, amenajarea teritoriului şi echilibru ecologic.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor ordinare, conform prevederilor constituţionale, şi are ca obiect de reglementare acordarea pentru mamele care au născut şi au în îngrijire trei sau mai mulţi copii şi nu au venituri salariale, a unui ajutor bănesc echivalent cu media alocaţiilor de stat primite de copiii lor pe perioada cât aceştia se află în îngrijirea lor, respectiv a unui ajutor bănesc viager, echivalent cu alocaţia de stat minimă cuvenită pentru un copil, după data de la care încetează plata alocaţiei de stat pentru ultimul copil ce s-a aflat în îngrijire. De asemenea, se propune reducerea taxelor şi impozitelor stabilite de autorităţile administraţiei publice locale, datorate de familiile mamelor ce vor beneficia de noua reglementare.
Comisia propune Plenului respingerea iniţiativei legislative din următoarele considerente:
1. Familiile cu copii în întreţinere beneficiază de o serie de măsuri de sprijin, cum sunt: alocaţia suplimentară (ce se acordă pentru familiile care au în întreţinere doi sau mai mulţi copii), alocaţia de întreţinere (pentru copiii încredinţaţi sau daţi în plasament), produse lactate şi de panificaţie, alocaţia pentru copii nou-născuţi, ajutorul social, bursa de şcolarizare, bursa pentru continuarea studiilor, ajutoare financiare, ajutoare de urgenţă.

2. Iniţiativa legislativă propune acordarea unor ajutoare pentru mamele care nu realizează venituri salariale, ceea ce nu este de natură să încurajeze femeile în căutarea şi menţinerea unui loc de muncă şi în asigurarea unui echilibru între viaţa de familie şi viaţa profesională. 
Se consideră că mamele care au în îngrijire trei sau mai mulţi copii şi care nu realizează venituri salariale, vor beneficia de alocaţia familială complementară şi de ajutorul social acordat familiilor sau persoanelor cu venituri mici sau fără venituri în condiţiile legii. 
Astfel, această categorie de femei va beneficia de o politică familială care promovează responsabilitatea parentală, echitatea socială şi întărirea capacităţii familiilor de a creşte nivelul de trai al copiilor lor şi de a traversa perioadele de criză.
3. În legătură cu acordarea unor facilităţi fiscale, în cadrul Titlului VII din Codul fiscal, ce reglementează impozitele şi taxele locale, s-a prevăzut faptul că pentru impozitul pe clădiri şi impozitul pe teren, consiliile locale pot acorda scutire sau reducere, pentru persoanele ale căror venituri lunare sunt mai mici decât salariul minim pe economie ori constau în exclusivitate din ajutor de şomaj şi/sau pensie de asistenţă socială. 
În acest context, trebuie subliniat faptul că orice modificări sau completări ale reglementărilor fiscale vor fi promovate numai prin măsuri de modificare şi completare a Codului fiscal, asigurându-se astfel stabilitatea legislativă necesară, şi nu prin legi speciale.

Comisia adresează Guvernului recomandarea de a elabora un proiect de lege prin care să fie reglementat un sistem integrat de asistenţă socială bazat pe măsuri active, în cadrul căruia prestaţiile cu caracter social direcţionate în sensul sprijinirii familiilor cu mai mulţi copii să nu mai fie legate calitatea de asigurat. Având în vedere faptul că problema sporului demografic constituie o problemă de stat, finanţarea prestaţiilor cu acest scop ar trebui să aibă ca sursă bugetul de stat.

La dezbaterea acestei propuneri legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, din partea Ministerului Muncii, Solidarităţii Sociale şi Familiei, d-na Marta Ţărnea – secretar de stat.
La lucrările comisiei au fost prezenţi 20 deputaţi, din totalul de 21 membri ai comisiei.

În urma dezbaterii propunerii legislative în şedinţa din 25 februarie 2004, Comisia propune respingerea acesteia cu 8 voturi pentru, 3 voturi împotrivă şi o abţinere.

